Innocentius episcopus, servus servorum Dei, dilectis filiis, abbati et conventui monasterii Sancti-Michaelis Tornodorensis, ordinis Sancti-Benedicti, Lingonensis diocesis, salutem et apostolicam benedictionem. Justis petencium desideriis dignum est nos facilem præbere consensum, et vota que a rationis tramite non discordant effectu prosequente complere. Eapropter, dilecti in Domino filii, vestris justis precibus inclinati, auctoritate vobis presentium indulgemus ut in parrochiis illis, in quibus vobis veteres decime canonice sunt concesse, novalium quoque de quibus aliquis hactenus non percepit pro ea porcione qua vos contingunt, percipere valeatis, sine juris prejudicio alieni. Nulli ergo omnino hominum liceat hanc paginam nostre concessionis infringere, vel ei ausu temerario contraire. Si quis autem hoc attemptare presumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Lugduni, X kalendas novembris, pontificatus nostri anno tercio. — Sic signatum: J. RIBE DE CHENETO ET J. DE VABRIS.